b'\n_START_ARTICLE_\nZ dokazi podprta medicina\n_START_PARAGRAPH_\nZ dokazi podprta medicina ali na dokazih temelje\xc4\x8da medicina (angl. evidence based medicine) pomeni uporabo znanstvenoraziskovalno preverjenih klini\xc4\x8dnih izsledkov za optimalno oskrbo bolnikov.\n_START_SECTION_\nOzadje\n_START_PARAGRAPH_\nV novej\xc5\xa1em \xc4\x8dasu smo pri\xc4\x8da eksploziji znanja v vseh znanostih in s tem tudi v medicini. Vsakodnevno odkrivajo nove mo\xc5\xbenosti diagnostike in zdravljenja. Ena bistvenih sprememb sodobne medicine je poplava, pogosto tudi neustreznih, informacij, s katerimi se soo\xc4\x8dajo tako zdravniki kot bolniki. Hitro pove\xc4\x8devanje medicinskega znanja se ka\xc5\xbee tudi s pove\xc4\x8devanjem \xc5\xa1tevila publikacij in razvoju znanosti je prakti\xc4\x8dno nemogo\xc4\x8de slediti tako, da bi brali originalne prispevke. Hiter razvoj ponuja veliko razli\xc4\x8dnih mo\xc5\xbenosti zdravstvene obravnave bolnikov, kar lahko vodi do tega, da zdravniki isto bolezen obravnavali zelo razli\xc4\x8dno. Odlo\xc4\x8danje lahko namre\xc4\x8d v takih okoli\xc5\xa1\xc4\x8dinah temelji na subjektivni presoji strokovnjakov, pogosto brez analize vseh obstoje\xc4\x8dih dejstev, na dokazih temelje\xc4\x8da medicina pa prina\xc5\xa1a temeljite spremembe takega tradicionalnega medicinskega odlo\xc4\x8danja. V medicinski literature se vse ve\xc4\x8d berejo pregledni \xc4\x8dlanki, povzetki in meta analize. Doktrine so tudi vse bolj zapletene in se nenehoma spreminjajo. Eni izmed temeljnih zahtev, da se zdravnik stalno izobra\xc5\xbeuje, se dodaja nova, da zna z metodo znanstveno utemeljene medicine oceniti pomen novih spoznanj in utemeljenost njihove uporabe pri svojih bolnikih ter znati tehtati resni\xc4\x8dno dobrobit nekega ukrepa ali zdravljenja za svoje bolnike._NEWLINE_Na spletu je veliko razli\xc4\x8dnih podatkovnih zbirk, ki pomagajo pri iskanju zanesljivih virov informacij, med drugimi zbirka Medline, ki je preko spletnega vmesnika PubMed odprta za javno uporabo in zajema ve\xc4\x8dino recenziranih revij. Predstavlja zlati standard iskanja recenziranih \xc4\x8dlankov in je v medicinski stroki tudi najbolj raz\xc5\xa1irjena. Cochrane Library je mednarodna neprofitna organizacija, ki pripravlja, vzdr\xc5\xbeuje in spodbuja visoko kakovostne sistemati\xc4\x8dne preglede \xc5\xbee opravljenih randomiziranih \xc5\xa1tudij. Sestavlja jo skupina pribli\xc5\xbeno 28.000 strokovnjakov, ki so doslej objavili ve\xc4\x8d kot 4.000 sistematskih pregledov \xc5\xa1tudij, ki se stalno posodabljajo in katerih \xc5\xa1tevilo nenehno nara\xc5\xa1\xc4\x8da.\n_START_SECTION_\nZgodovina\n_START_PARAGRAPH_\nV 80.\xc2\xa0letih prej\xc5\xa1njega stoletja je v reviji kanadskega medicinskega dru\xc5\xa1tva Canadian Medical Association Journal za\xc4\x8dela skupina klini\xc4\x8dnih epidemiologov s kanadske univerze McMaster objavljati serijo \xc4\x8dlankov z namenom, da bi zdravnikom svetovali, kako naj berejo klini\xc4\x8dne revije, da bi jim \xc4\x8dim bolj koristile pri njihovem delu. Vpeljali so izraz kriti\xc4\x8dna presoja (angl. Critical appraisal), s katerim so opisali uporabo temeljnih pravil presoje kakovosti klini\xc4\x8dnih \xc4\x8dlankov. Poudarjali so, da je potrebno v sodobno klini\xc4\x8dno prakso vpeljati znanstvene izsledke iz medicinske literature ter le-te dejansko uporabljati pri klini\xc4\x8dnem odlo\xc4\x8danju in delovanju. Kasneje so tak\xc5\xa1en na\xc4\x8din klini\xc4\x8dnega dela poimenovali na izsledkih temelje\xc4\x8da medicina in opredelili kot\xc2\xa0\xc2\xbbvestno, nedvoumno in razumno uporabo trenutno najbolj\xc5\xa1ih izsledkov v odlo\xc4\x8danju o medicinski oskrbi posameznega bolnika\xc2\xab.'